I'm Only Sleeping

Bakgrunn

Lennon tilbragte en del tid i sengen blant annet i første kvartal av 1966. Han hadde TV på soverommet og han skrev og noterte mye mens han lå i sengen. Men han sov mye også. Derfor var det mest McCartney som besøkte Lennon slik at de fikk skrevet ferdig sanger før de dro til studio og spilte dem inn. Ofte måtte McCartney selv opp til Lennons soverom for å vekke opp sin makker. McCartney mener han hjalp Lennon å skrive ferdig «I'm Only Sleeping». Lennon ga inntrykk av at han skrev hele sangen alene.

Auksjon

Lennon skrev første utkast til teksten på baksiden av en regning som var datert 25. april 1966 angående mobiltelefonen han hadde i sin bil. Dette første utkastet ble solgt på en auksjon arrangert i London av Bonhams 15. desember 2010. Auksjonen ble blant annet annonsert i The Telegraph 23. november 2010.

Innspilling

The Beatles startet opp innspillingen av «I'm Only Sleeping» 27. april 1966 i Abbey Road Studios. Dette var to dager etter at regningen hvor Lennon skrev ned første utkast av teksten, ble stemplet av postkontoret. De spilte inn elleve tagninger av grunnkompet hvor opptakeren ble stilt inn på litt høyere hastighet. Opptaket hadde med noen takter introduksjon på dette stadiet, men disse taktene ble kuttet vekk under remiksing. To dager senere la Lennon på vokal og da ble opptakeren stilt inn på litt lavere hastighet.
På Anthology 2 ble det utgitt to varianter av sangen som stammer i fra samme dato; altså 29. april 1966. Først et 40 sekunders instrumentalt opptak med trommer, akustisk gitar, bass og vibrafon. Dette var på nippet til å bli slettet, siden teipen ble spolt tilbake til nye opptak, men disse 40 sekundene «overlevde» siden opptaksmaskinen med nye opptak ble stoppet rett før denne sekvensen. De «nye» opptakene besto av fem tagninger hvorav den første ble inkludert på Anthology 2. Den består av akustisk gitar, tamburin, bongoer (eller lignende). Over dette høres Lennons vokal. I bakgrunnen hører man både Lennon og McCartneys harmonistemmer. Spesielt etter 1:04 høres begge harmonistemmene på strofen «there's no need» og i mellomversene. Ellers hører man mest to Lennon-stemmer i harmoni med hverandre.
5. mai 1966 ble brukt til kun pålegg av George Harrisons sologitarer hvilket ikke ble noen enkel affære siden gitarene skulle spilles inn med grunnkompet avspilt baklengs. Harrison hadde en ide og ville at gitaren skulle lyde indisk-inspirert. Produsent George Martin skrev ned på notepapir det Harrison viste ham. Det hele ble enda mer komplisert i og med at Harrison ville spille inn to «baklengs» gitarer; den ene med fuzz tilkoblet; den andre uten. Det ble mye prøving og feiling og lydtekninker Geoff Emerick og Phil McDonald hadde problemer med å holde seg tålmodig. McDonald var den som hadde oppgaven med å snu den tunge båndspolen for baklengs innspilling og forlengs avspilling. Han var rimelig støl i armene i dagene etterpå. Emerick mener at McCartney var med på gitar over avslutningssekvensen, hvilket i så fall vi si at det muligens er tre baklengsgitarer på slutten.
6. mai 1966 ble tagning 11 overført til en annen firesporsteip, men med den forskjellen at sporet med Lennons vokal (fra 29. april) og Harrison/McCartneys gitarer ble lagt til det samme spor. Av den grunn hadde de to spor til rådighet for pålegg av harmonier.